**Národná rada Slovenskej republiky**

**IX. volebné obdobie**

**796**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Cieľom návrhu na skrátené legislatívne konanie je, aby Národná rada Slovenskej republiky schválila návrh zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony v skrátenom legislatívnom konaní a to v súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Včasným zavedením opatrení sa akceleruje príprava a povoľovanie výstavby nájomných bytov, pričom nerealizovanie projektov, alebo ich realizácia vo veľmi obmedzenom rozsahu by mala negatívny efekt aj na vývoj verejných financií. Zároveň má štát záujem vytvárať podmienky pre rozvoj trhu s nájomným bývaním tak, aby bolo bývanie zabezpečené pre čo najširší okruh obyvateľov Slovenska.

Z uvedených dôvodov sa navrhuje prerokovať vládny návrh zákona v Národnej rade Slovenskej republiky v skrátenom legislatívnom konaní, nakoľko bez rýchleho zavedenia navrhovaných opatrení by štátu hrozili značné hospodárske škody a ďalej by sa prehlbovali nepriaznivé vplyvy prebiehajúcej krízy v bývaní.

Na základe uvedených skutočností vláda Slovenskej republiky podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov navrhuje Národnej rade Slovenskej republiky, aby sa z dôvodu, že štátu hrozia značné hospodárske škody, uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 222/2022 Z. z. o štátnej podpore nájomného bývania a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Bratislava 7. apríla 2025.

**Robert Fico v. r.**

predseda vlády Slovenskej republiky

**Jozef Ráž v. r.**

minister dopravy Slovenskej republiky